Up-13/98
Natisni
Opravilna št.:
Up-13/98
Datum odločitve:
10. 7. 2001
ECLI:
ECLI:SI:USRS:2001:Up.13.98
Akt:
Ustavna pritožba A. A. A. zoper sodbo Višjega sodišča v Ljubljani št. I Kp 407/97 z dne 15. 10. 1997 v zvezi s sklepom Okrajnega sodišča v Ljubljani št. I K 617/96 z dne 12. 3. 1997
Izrek:
Ustavna pritožba A. A. A. zoper sodbo Višjega sodišča v Ljubljani št. I Kp 407/97 z dne 15. 10. 1997 v zvezi s sklepom Okrajnega sodišča v Ljubljani št. I K 617/96 z dne 12. 3. 1997 se zavrže.
Evidenčni stavek:
Zgolj dejstvo, da je bil pritožnik stranka v kazenskem postopku še ne pomeni, da je aktivno legitimiran za vložitev ustavne pritožbe. Izpodbijani pravnomočni sklep o zavrženju subsidiarnega obtožnega predloga se namreč na pritožnika - subsidiarnega tožilca v kazenskem postopku neposredno ne nanaša, saj z njim ni bilo odločeno njegovih pravicah. Ker je ustavno pritožbo po stališču Ustavnega sodišča vložila neupravičena oseba, jo je bilo treba zavreči.
Geslo:
Neupravičena oseba kot vlagatelj ustavne pritožbe.

Subsidiarni tožilec.
Pravna podlaga:
Zakon o Ustavnem sodišču (ZUstS), 50., 3. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-285/97 z dne 10. 5. 2001, Uradni list RS, št. 52/01.
Vrsta zadeve:
ustavna pritožba
Vrsta akta:
posamični akt
Datum vloge:
26. 1. 1998
Vrsta odločitve:
sklep
Vrsta rešitve:
zavrženje
Dokument:
US20938
Up-13/98
10. 7. 2001
S K L E P
Ustavno sodišče je v postopku za preizkus ustavne pritožbe A. A. A. iz Ž., zastopane po materi B. B., ki jo zastopa C. C. - C., odvetnica v Z. na seji senata dne 10. julija 2001
s k l e n i l o :
Ustavna pritožba A. A. A. zoper sodbo Višjega sodišča v Ljubljani št. I Kp 407/97 z dne 15. 10. 1997 v zvezi s sklepom Okrajnega sodišča v Ljubljani št. I K 617/96 z dne 12. 3. 1997 se zavrže.
O b r a z l o ž i t e v
1. Pritožnica vlaga ustavno pritožbo zoper pravnomočno sodbo, s katero je bila ena oseba oproščena obtožbe, da je storila kaznivo dejanje krive izpovedbe. Obtožbo je pritožnica vložila kot subsidiarna tožilka.
2. Pritožnica izrecno zatrjuje kršitev načela zakonitosti v kazenskem pravu (28. člen Ustave) in kršitev pravice do izvajanja dokazov v njeno korist (3. alinea 29. člena Ustave), smiselno pa tudi kršitev enakega varstva pravic (22. člen Ustave). Predlaga, naj Ustavno sodišče ugotovi zatrjevane kršitve človekovih pravic, izpodbijano sodbo razveljavi in zadevo vrne v novo odločanje.
3. Po določbi 50. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina.
4. Po stališču Ustavnega sodišča, sprejetem v sklepu št. Up-285/97 z dne 10. 5. 2001 (Uradni list RS, št. 52/01), oškodovanec kot tožilec iz kazenskega postopka ni aktivno legitimiran za vložitev ustavne pritožbe zoper kakršnokoli pravnomočno odločitev, s katero je kazenski postopek zoper obdolženca končan (npr. s pravnomočno oprostilno sodbo kot v konkretnem primeru). Glede razlogov za takšno odločitev se Ustavno sodišče tudi v tej zadevi sklicuje na obrazložitev sklepa št. Up-285/97.
5. Senat Ustavnega sodišča je sprejel ta sklep na podlagi tretje alinee prvega odstavka 55. člena ZUstS v sestavi: predsednica senata dr. Mirjam Škrk ter člana dr. Zvonko Fišer in dr. Ciril Ribičič. Sklep je sprejel z dvema glasovoma proti enemu. Proti je glasoval sodnik Ribičič. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena še preostalim sodnikom Ustavnega sodišča. Ker se je izrekel za sprejem le en sodnik, je bil s tem sprejet sklep, da se ustavna pritožba zavrže.
Predsednica senata:
dr. Mirjam Škrk